อีอีซี เผยผลการดำเนินงาน 2 ปี สร้างเศรษฐกิจไทยขยายตัวเพิ่มขึ้น พร้อมเดินหน้าโครงการต่อเนื่อง
นายคณิศ แสงสุพรรณ เลขาธิการคณะกรรมการนโยบายเขตพัฒนาพิเศษภาคตะวันออก หรือ อีอีซี เปิดเผยว่า รัฐบาลได้ผลักดันโครงการอีอีซีในช่วง 2 ปีที่ผ่านมา จนทำให้เป็นฐานการลงทุนที่สำคัญ เห็นได้จากมูลค่าการขอรับการส่งเสริมการลงทุนที่เพิ่มขึ้นกว่าร้อยละ 200 ส่งผลให้ภาพรวมเศรษฐกิจของไทยในช่วง 2 ปีที่ผ่านมามีแนวโน้มดีขึ้น ขยายตัวเพิ่มขึ้นจากร้อยละ 3.3 ในปี 2559 เป็นประมาณร้อยละ 4.2 ในปี 2561 และการลงทุนเอกชนขยายตัว เป็นบวก 3 ปี ติดต่อกัน โดยอีอีซี วางเป้าหมายตั้งแต่ปีหน้าเป็นต้นไปจะสร้างการลงทุนไม่น้อยกว่า 3 แสนล้านบาทต่อปี สร้างงานใหม่ไม่น้อยกว่า 1 แสนอัตราต่อปี ทำให้เศรษฐกิจไทยขยายตัวเพิ่มขึ้นอีกประมาณร้อยละ 2 ขณะที่ภารกิจในปีนี้(62) อาทิ เร่งดำเนินการให้ 5 โครงสร้างพื้นฐานหลักได้ผู้ลงทุนในเดือนเมษายนี้ (62) เพื่อให้เกิดการลงทุน 650,000 ล้านบาท ใน 5 ปีข้างหน้า / เร่งรัดการลงทุน 10 อุตสาหกรรมเป้าหมาย 5 แสนล้านบาท ใน 5 ปี ซึ่งจะสร้างงานใหม่ รายได้ดี ไม่น้อยกว่า 450,000 ตำแหน่ง ทั้งนี้ในเดือนเษายนนี้ตั้งเป้าผลักดัน 5 โครงการโครงสร้างพื้นฐานเข้าที่ประชุม ครม.พิจารณาทั้งหมด เพื่อให้เริ่มเห็นการลงทุนในช่วงครึ่งปีหลังนี้        เลขาฯอีอีซี กล่าวเพิ่มเติมว่า ไม่ว่าใครจะเป็นนายกรัฐมนตรีคนใหม่ หลังจากเลือกตั้งแล้วเสร็จ ก็ต้องมานั่งเป็นประธานคณะกรรมการอีอีซี ด้วย ซึ่งอยากให้มองประโยชน์ของโครงการที่ทำให้ประเทศ ที่ควรเดินหน้าต่อเนื่อง และขณะนี้คืบหน้าไปมากแล้ว